Heger, Eduard, podpredseda vlády a minister financií SR (2020-11-04):
Kolegyne, kolegovia, tento návrh zákona je známy ako dlhová brzda. A jedna z vecí, ktorý vlastne, keď sa vymyslel koncept dlhovej brzdy, tak mal také dve hlavné nohy a jedno bolo práve tie pásma dlhovej brzdy a druhé boli výdavkové limity. Ako dobre vieme, výdavkové limity sa vlastne nepodarilo od vzniku tejto myšlienky v Národnej rade presadiť, a myslím si, že ani nebola vlastne, ani neboli prinesené do parlamentu, ak sa nemýlim. Čiže vlastne sa nevypracoval ten variant. Počítali sa rôzne scenáre na ministerstve financií. A my by sme chceli, samozrejme, tento návrh zákona teda potiahnuť do toho momentu, aby začal mať práve aj túto časť výdavkových limitov, pretože práve tieto výdavkové limity sú ten nástroj na takú tú operatívnu, operatívnu pomoc a podporu v tom, aby dlh mohol klesať práve v tých úrodných rokoch. Ako dobre viete, za posledných desať rokov Slovensko si prešlo úrodnými rokmi a, žiaľ, nevyťažilo z týchto rokov to, čo by mohlo. Len pre takú ilustráciu, ak by predchádzajúce vlády plnili svoje ciele, tak by dlh Slovenska bol na úrovni, minulý rok na úrovni 38 % HDP, čo by znamenalo, že by bol o 9 mld. nižší. Čo je dosť výrazný vankúš, keďže práve v tých zlých časoch potrebujete mať dostatok priestoru na to, aby ste mohli fiškálne podporiť ekonomiku. To je aj to, čo sme dnes práve, ako som spomínal, na stretnutí ministrov financií Európskej únie konštatovali, že krajiny, ktoré boli pripravené na tie horšie časy, v ktorých sme sa práve ocitli, aj tým, že tie dobré časy zužitkovali na znižovanie dlhu, tak vlastne mali oveľa väčší fiškálny priestor na podporu svojich ekonomík. Preto vlastne je pre nás dôležité, aby sme, aby sme zaviedli tento nástroj výdavkových limitov. Samozrejme, tento zákon, keďže sme otvorili túto diskusiu naširoko, tak sme chceli diskutovať aj o samotnom prechode z hrubého na čistý dlh, ktorý tu bol diskutovaný už aj predchádzajúcou vládou, ale taktiež nakoniec nebol, nebol predložený. Ale teraz, myslím si, že môžme sa o tom baviť, pretože vieme, hoci v tomto volebnom období to nebude a myslím si, že najbližšie ani ďalšie volebné obdobie to nebude nejakou nutnosťou. Ten prechod z hrubého na čistý dlh je dôležitý, asi bol dôležitý skôr práve v tom predchádzajúcom období, a to preto, lebo vlády, ktoré boli pod touto ťarchou, keď tak poviem, týchto sankčných pásiem, tak práve preto, aby na konci roka mali lepšie číslo hrubého dlhu, tak znížili hotovostnú rezervu štátu, pretože aj tá sa započítava do hrubého dlhu, do čistého dlhu sa nezapočítava. A teda kvôli tomu, aby mali lepšie číslo, tak si znížili hotovostnú rezervu, čo však vyvolávalo potom problém začiatkom roka, kedy štát nemá dostatočné daňové príjmy. Tie začínajú výraznejšie prichádzať až v marci, tak sa dostával do takých rizikových situácií, kedy sa ťažko financoval. A svojím spôsobom to bol aj problém v začiatku koronakrízy na Slovensku, kde keď sme nastúpili do vlády, tak sme mali nedostatok hotovosti a bolo komplikované tu hotovosť na trhu získať aj kvôli zlým, zlým, zlej situácii vlastne na finančných trhoch, neistote, ktorá sa s vypuknutou koronakrízou vôbec v celej Európe diala. Takže z toho dôvodu je dobré prejsť na čistý dlh, aby to bolo aj prehľadné, čisté. A to je tiež jedna z koncepcií, ktorú chceme v tomto zákone predstaviť. Na druhej strane chcem povedať, že tento, tá finálna koncepcia tohto zákona ešte nie je uzatvorená, ešte prebiehajú rokovania na úrovni aj expertnej, ale aj politickej a tento mesiac by sme chceli využiť na to, aby sme tú diskusiu uzavreli aj v rámci pracovnej skupiny, čo bola zriadená na ministerstve financií z expertnej roviny, ale aj na, po diskusii s politickými stranami, vás práve tu v parlamente, či už koaličných, aj opozičných. Takže, samozrejme, chceli by sme nájsť konsenzus k tomuto zákonu, pretože je to zákon o rozpočtovej zodpovednosti. Preto je dôležité, aby každý, kto si ctí rozpočtovú zodpovednosť, aby sa k tomuto zákonu prihlásil, aby bol ten zákon nastavený tak, aby bol priechodný čo najširšie a zároveň aby smeroval k rozpočtovej zodpovednosti. Preto ten finálny návrh, ktorý v tomto zákone vidíte, pardon, preto ten návrh, ktorý vidíte v tomto zákone, nie je ešte finálny. A tú finálnu podobu, samozrejme, diskutujeme s vami, expertami vo vašich stranách na verejné financie. Takže vy dobre poznáte vlastne tú diskusiu, ktorá tu prebieha. Samozrejme, môžte sa vyjadriť aj k tomuto návrhu, ktorý tu je, ale ako som povedal, nie je to finálny návrh. Ten finálny návrh, verím, že predstavíme spoločne, ak dôjdeme k nejakému konsenzu, a potom by sme ho mohli schváliť. Takže to je len také stručné predstavenie tohto, tohto zákona. Ďakujem veľmi pekne za pozornosť a poprosím vás o podporu v prvom čítaní s tým, že teda spoločne by sme potom priniesli zmeny do druhého čítania. Ďakujem veľmi pekne.